
Република Србија

МИНИСТАРСТВО ПРОСВЕТЕ
упућује

Ј А В Н И  П О З И В 
за подношење предлога пројеката који се  финансирају из буџета Републике Србије у оквиру Програма расподеле инвестиционих средстава Министарства просвете за 2027. годину

Обавештавамо вас да је Министарство просвете започело са одговарајућим припремним активностима за израду Програма расподеле инвестиционих средстава Министарства просвете за буџетску 2027. годину, а који ће се спроводити након усвајања Закона о буџету Републике Србије за 2027. годину.
Програм расподеле инвестиционих средстава Министарства просвете обухвата финансирање пројеката индиректних корисника: изградње, доградње, адаптација, санација, реконструкција, инвестиционог и текућег одржавања објеката и опремање, установа основног, средњег, вишег и високог образовања и установа ученичког и студентског стандарда, са основним циљем одржавања достигнутог нивоа обезбеђених просторних услова и опремљености објеката и установа као и унапређивања истог у складу са новим стандардима, сходно одредбама члана 187. став 2 тачка 6) Закона о основама система образовања и васпитања (“Сл. гласник РС“, бр. 88/2017, 27/2018 – др. закон, 10/2019, 27/2018 – др. закон, 6/2020, 129/2021, 92/2023 и 19/2025) и Уредбе o капиталним пројектима („Сл. гласник РС“ бр. 79/2026).  Напомињемо да je за предложене пројекте неопходно реализовати све фазе предвиђене законима и позитивноправним прописима (јавна набавка, реализација уговора и плаћања по уговору) до краја новембра месеца 2027. године. Реализација финансијских обавеза вршиће се у складу с ликвидним могућностима буџета Републике Србије за 2027. годину.
Расподела средстава вршиће се на основу следећих критеријума:

1. Оцене постојећег стања објекта са становишта могућности обухвата ученика- студента и остваривање циљева и задатака у складу са планом и програмом васпитно-образовног процеса;

2. Оцене постојећег броја ученика-студената у односу на предметни простор и пројекција кретања броја истих корисника у наредном периоду;

3. Побољшање материјалне основе рада васпитно-образовних установа, и то:

· у општинама које су недовољно развијене;
· на подручјима која немају основне хигијенско-техничке услове;

4. Степена завршености започетих радова;
5. Оцене могућности да новопланирани и започети радови буду завршени до краја текуће године;

6. Досадашњих улагања из градских, општинских и других извора финансирања, спремности и могућности за улагање сопствених средстава локалне средине у предложене радове и
7. Степен спремности предложеног пројекта за реализацију.

Предлози пројеката који се финансирају из буџета Републике Србије у оквиру Програма расподеле инвестиционих средстава Министарства просвете за 2027. годину, подносе се у писаној форми:


На Обрасцу 1 - за пројекте који се односе на финансирање пројеката изградње, доградње, адаптације, санације, реконструкције, инвестиционог и текућег одржавања објеката (грађевински, грађевинско-занатски и инсталатерски радови) установа основног, средњег, вишег и високог образовања и установа ученичког и студентског стандарда. У прилогу попуњеног, заведеног и овереног захтева – Образац 1, неопходно је доставити одговарајућу пратећу имовинско-правну документацију, пројектно-техничку и осталу документацију којом се одобрава извођење радова од стране надлежног органа, предмер и предрачун радова потписан и оверен од стране одговорног пројектанта са прецизно утврђеном количином радова и тржишним ценама, као и осталу документацију којом се доказује минимум техничке спремности предложеног пројекта за реализацију;
На Обрасцу 2 - за пројекте који се односе на финансирање набавке нове опреме и добара, замене дотрајале опреме,  што обезбеђује унапређење услова извођења наставе и боравка ученика и студената како у објектима за одвијање наставе тако и у објектима за смештај и исхрану ученика и студената. У прилогу попуњеног, заведеног и овереног захтева – Образац 2, неопходно је доставити одговарајућу пратећу техничку документацију (само уколико је то неопходно), детаљну спецификацију добара и опреме и копије каталошког материјала, којом се доказују одговарајуће техничке карактеристике, капацитет, квалитет и остале неопходне карактеристике добара и опреме, као и реално процењену тржишну вредност добара-опреме, чиме се доказује минимум техничке спремности предложеног пројекта за реализацију. 


У поступку реализације пројеката обухваћених Програмом расподеле инвестиционих средстава Министарства просвете за буџетску 2027. годину, установе су у обавези да у сарадњи са органима локалне самоуправе или других извора обезбеде финансијска средства за израду пројектно-техничке документације (идејних пројеката, пројеката за грађевинску дозволу, пројеката за извођење, финансирање свих услова, сагласности, трошкова прикључака и накнада за уређење земљишта), као и да обезбеде финансирање услуга стручног надзора и техничког прегледа oбјекта. Министарство просвете не преузима обавезе обезбеђења финансијских средстава за ове намене.


Подносилац предлога пројекта који је за одређени пројекат конкурисао и на другим местима, има право подношења предлога пројекта и на предметни јавни позив уколико у моменту подношења пријаве није имао, нити је могао имати сазнање о томе да ли су му одобрена средства по другом јавном позиву/конкурсу за предметни пројекат. 


Предметни радови које садржи предлог пројекта не могу бити они који су били предмет уговарања и извођења по било ком основу у протеклих пет година од дана објављивања јавног позива.


У случају подношења предлога пројекта са суфинансирањем, средства обезбеђена на име учешћа установе могу бити сопствена, из донација и из буџета свих нивоа власти.
Министарство просвете задржава право да у процесу административне провере Предлога пројекта или реализације уколико Пројекат буде одобрен за финансирање затражи додатну документацију.
Непотпуни, неблаговремени и недопуштени предлози пројеката (предлози пројеката која су поднела неовлашћена лица или субјекти који нису предвиђени јавним позивом) неће бити разматрани.

Предлози пројеката подносе се Министарству просвете – Сектор за ученички и студентски  стандард и инвестиције, Одељење за инвестиције, на адресу: 11000 Београд, ул. Немањина бр. 22-26, најкасније до 15.12.2026. године. 

За све додатне информације можете се обратити Министарству просвете – Сектору за ученички и студентски  стандард и инвестиције - Одсеку за планирање, координацију и реализацију инвестиционих пројеката, 11 000 Београд, ул. Немањина бр. 22-26, тел. 011/2420-101.
У Београду,.......................................... године
                                                                                                       М И Н И С Т А Р
                                                                                                                 Проф. др Дејан Вук Станковић
PAGE  

